**ТЭМА:** Ніна Галіноўская. «На плошчы Перамогі» (урок літаратурнага чытання ў II класе школ з беларускай мовай навучання).

**ЗАДАЧЫ**: пазнаёміць з вершам Н. Галіноўскай “На плошчы Перамогі”; выпрацоўваць навык выразнага чытання, пашыраць слоўнікавы запас вучняў; спрыяць развіццю ўмення разумець пачуцці іншых людзей; садзейнічаць выхаванню паважлівых адносін да сталых людзей, ветэранаў.

**ТЫП УРОКА**: камбінаваны.

**МЕТАДЫ**: слова настаўніка, гутарка, работа з падручнікам, самастойная праца.

**ФОРМЫ РАБОТЫ:** франтальная, індывідуальная.

**АБСТАЛЯВАННЕ**: падручнік, свечка, мяч, ілюстрацыі на тэму “Дзень Перамогі”, фотаздымкі плошчы Перамогі і Вечнага агню ў Мінску.

ХОД УРОКА

**І. Арганізацыйны момант.**

-Добры дзень, дарагія сябры. Давайце зробім прагноз нашага настрою на ўрок.

Мне будзе цікава.

Мне будзе сумна.

Даведаюся пра новае.

-Што вы выбралі для сябе?

-Што трэба рабіць, каб не было сумна?

**ІІ. Праверка дамашняга задання.**

Настаўнік чытае ўрывак з верша:

*Высока ў небе вырай кружыць:*

*Ляціць за сіні небакрай.*

*Не забывай ніколі, дружа,*

*Сваю зямлю,*

*Свій родны край.*

В.Вярба

-Што просіць не забываць аўтар?

-Як вы разумееце гэтыя радкі?

(Выразнае чытанне верша на памяць у форме конкурса чытачоў.)

Ацэньваць будзем па двух крытэрыях:

* Захоўванне паўз унутры і ў канцы сказа;
* Адпаведнасць тону і тэмпу чытання эмацыянальнага настрою верша.

**ІІІ. Маўленчая размінка.**

- Каб ваша чытанне было сапраўды прыгожым і правільным,пачнём наш урок як заўсёды з дыхальнай гімнастыкі, якая таксама ўмацоўвае ваша здароўе*.*

1. Практыкаванне “Патушы свечку”: уявіць сабе,што ў руцэ- уяўная свечка, і хутка задзьмуць яе. Паўтарыць, але “трымаць” уяўную свечку на выцягнутай руцэ і павольна задзьмуць яе.

2. *Нам хораша ў нашай краіне.*

*Жыві, Беларусь, прыгажэй!*

*(Ніна Галіноўская)*

* Прачытайце скорагаворку, выразна вымаўляючы кожнае слова.
* Прачытайце моўчкі 3 разы.
* Прачытайце шэптам.
* Прачытайце суседу хутка.
* Прачытайце ў пары з клічнай інтанацыяй.
* За што мы любім сваю Радзіму?
* Ці заўсёды на Беларусі было мірна і спакойна?

**IV.ФІЗКУЛЬТХВІЛІНКА ДЛЯ ВАЧЭЙ.**

**V. ВЫВУЧЭННЕ НОВАГА МАТЭРЫЯЛУ.**

**1. Паведамленне тэмы ўрока.**

У руках настаўніка свечка,ставіць яе на стол, чытае верш.

Годы мае агнявыя!  
Памяць навек устрывожана...  
З намі сябры франтавыя  
Каля агеньчыка кожнага. ([Пімен Панчанка](http://www.sledvainy.ru/autor/pimen-panchanka))

-Дзеці, паглядзіце ўважліва на свечку. Якога колеру яе полымя? Як вы лічыце, навошта людзям патрэбен агонь? Але ёсць агонь, які выклікае ў людзей асаблівыя пачуцці і асаблівыя ўспаміны. Гэта Вечны агон. (Настаўнік паказвае фотаздымкі плошчы Перамогі і Вечнага агню ў Мінску.) Пачалася Вялікая Айчынная вайна 22 чэрвеня 1941 года. Скончылася яна 9 мая 1945 года ў Берліне. У гонар Перамогі было пастаўлена шмат помнікаў. Адзін з іх стаіць на Плошчы Перамогі ў Мінску. Помнік на Плошчы Перамогі быў установлены ў 1954 годзе ў гонар воінаў Савецкай арміі і партызанаў Беларусі, якія гераічна змагаліся за вызваленне Радзімы. Манумент уяўляе сабой гранітны абеліск вышынёй 38 метраў. На пастаменце ў падставы абеліска ляжыць меч, абчапляны бронзавай лаўровай галіной — святы меч Перамогі. Ля падножжа помніка Перамогі 3 ліпеня 1961 года быў запалены вечны агонь.

-Сёння мы пазнаёмімся з вершам Н. Галіноўскай “На плошчы Перамогі”. Я прапаную вам прадоўжыць маю думку:

сёння на ўроку мы – будзем чытаць, каб … (**навучыцца чытаць яшчэ лепш, даведацца пра нешта новае**)

будзем адказваць на пытанні, каб…(**навучыцца аналізаваць**)

будзем чытаць выразна, каб…(**назіраць і пераймаць эмацыянальную выразнасць**)

**2. Знаёмства з вершам Н. Галіноўскай “На плошчы Перамогі”**

***Падрыхтоўка да ўспрымання твора.***

- Як вы лічыце, якім будзе верш па настрою?

***Чытанне твора настаўнікам, праверка першаснага ўспрымання.***

-Паслухайце, калі ласка, верш і адкажыце, ці падцвердзіліся вашы меркаванні? Які настрой выклікае верш?

***Чытае настаўнік выразна верш.***

***Вызначэнне настрою верша.***

 - Выберыце са слоўніка настрою тыя тварыкі, якія падыдуць да гэтага верша.

***Слоўнікавая работа.***

- Як вы разумееце слова “скронь”? (Вучні знаёмяцца з вымаўленнем і значэннем слова “скронь”, змешчанага ў падручніку.)

**VI. Фізкультхвілінка.**

Каб уважлівымі быць,

трэба трошкі адпачыць.

Раз – падняцца, усміхнуцца,

Два – сагнуцца, разагнуцца.

Тры – галоўку ўверх падняць,

На чатыры – паківаць.

Пяць – рукамі памахаць.

Шэсць – як я – хутчэй прысесці.

***Чытанне і аналіз твора вучнямі.***

- Прачытайце верш сам сабе. Алоўкам адзначце незразумелыя словы.(вызначэнне сэнсу незразумелых слоў).

Чытанне верша па ланцужку.

-Дзе знаходзяцца ўнукі з дзедам?

-Чаму дзед з унукамі прыйшлі на гэта святое месца?

- Што сведчыць пра тое, што ўнукі шмат ведаюць з ваеннага жыцця свайго дзядулі?Прачытайце адпаведныя радкі.

-Што ўвасабляе сабой Вечны агонь?

- У якіх радках заключана асноўная думка?

-Як вы разумееце апошнія радкі верша?

-3 якім настроем трэба чытаць верш?

-Што трэба перадаць пры чытанні?

- Зараз паспрабуем чытаць верш такім чынам: два радкі чытаю я, другія – два ўсе разам.

***-Стоп-чытанне*** *(чытае адзін вучань, настаўнік гаворыць “стоп”, вучань называе імя другога вучня, які працягне чытаць).*

Чытанне верша вучнямі «для суседа».

***Конкурс на лепшага чытальніка.*** (Крытэрыі ацэньвання: захоўванне паўз унутры і ў канцы сказа; адпаведнасць тону і тэмпу чытання эмацыянальнага настрою верша.)

**VII. падвядзенне вынікаў.**

-Што новага або цікавага пачулі на ўроку?

-Як трэба адносіцца да ветэранаў? Чаму?

- Выкажыце, калі ласка, свае думкі: якая галоўная думка верша? Аб чым гэты верш?

**VIII. Дамашняе заданне.**

Навучыцца выразна чытаць верш.

**IX. Рэфлексія.**

 Я буду пачынаць сказ, а прадаўжаць яго будзе той, каму я кіну мяч.

* Сёння на ўроку мы пазнаёміліся з вершам …
* Аўтар верша “На плошчы Перамогі” …
* Мне спадабалася на ўроку …
* Мне запомнілася на ўроку …
* На ўроку ў мяне быў …  настрой.

    - А ў мяне быў цудоўны настрой. Мне вельмі  спадабалася, што вы адказна аднесліся да ўрока, былі ўважлівымі, стараннымі.

    - Дзякуй за працу!